
Az edző szerepe a sportoló fiatalok táplálkozásában

Munkánk elsődleges célja az edző szerepének vizsgálata a sportolók táplálkozásában. Arra a
kérdésre kerestük a választ, hogy: Vajon az edző munkája kiterjed-e a sportolók táplálkozási
szokásainak ellenőrzésére, nyomon követésére?
Vizsgálatunkba 6 sportág I. és II. osztályú utánpótlás korú versenysportolóit vontuk be (N=
162). Saját készítésű kérdőívünkben felhasználtuk az Élelmiszerfogyasztási Gyakorisági
kérdőív egyes kérdéseit. Az önkitöltős kérdőívet minden esetben a sportolók edzéshelyszínén
töltettük ki. Az eredmények feldolgozásához alapstatisztikát, illetve csoportokon belüli és
csoportok közötti korreláció számítást végeztünk a Statistica for Windows 12.6 program
segítségével.
A vizsgálatban résztvevő sportolók kiváló kapcsolatot ápolnak edzőjükkel (92%-uk tiszteli,
további 8%-uk elfogadja), az edzéseket 46%-uk mindig, 54%-uk pedig többnyire élvezi. Az
edzővel való kapcsolat és az edzés minősége között jelentős kapcsolatot találtunk (r=0,2077,
p=0,0082). Az edzők támogató, bizalmi légkört alakítottak ki neveltjeik motiválására, a legjobb
teljesítmény eléréséhez.
A válaszadók 54%-a arról nyilatkozott, hogy senkitől sem kap táplálkozási tanácsot. 23%-uk a
csapat dietetikusától, 16%-uk az edzőtől, további 6%-uk az erőnléti edzőtől, és néhányan (1 %)
a gyógytornásztól kapnak útmutatást.
A vizsgálatunkban résztvevő sportolók jelentős többsége (74,6 %) fogyaszt étrend-kiegészítőt,
zömében (51,6 %) vitamin, vagy csak vitaminokat tartalmazó készítményt. Ezek használatához
leginkább a szülőktől (27%), és a dietetikustól (26%) kértek tanácsot. Az edző szerepe ebben a
kérdésben is elenyésző (6%) volt.
A kapott válaszok szerint a fiatalok a főbb étkezéseket betartják, egészségesnek mondható
táplálkozást folytatnak, magas az étrend-kiegészítőket fogyasztók száma. Az edző szerepe
elenyésző a sportolók táplálkozási szokásainak kialakításában, ami üdvözítő, hiszen feladata
inkább a felismerés, a tanácsadás a táplálkozási szakember kompetenciája. Ennek ellenére a
vizsgált egyesületek közül csak egy foglalkoztat dietetikust a sportolók étrendjének
összeállításához.
A sportolók igényei miatt szükség lenne szakemberek bevonására az egyesületek táplálkozási
alapelveinek kidolgozásához azért, hogy az edzői elvárásokat figyelembe véve tudjanak
személyre szabott táplálkozási tanácsokat adni, étrendet tervezni, és az étrend-kiegészítők
fogyasztását szakszerűen alkalmazni. Az edző segítheti ezen elvek betartásának ellenőrzését.



